**Saeimas Aizsardzības, iekšlietu un korupcijas novēršanas komisijai**

*Par Interešu pārstāvības atklātības likuma izstrādi*

A.god. Rancāna kungs!

 Vēlos pateikties Saeimas Aizsardzības, iekšlietu un korupcijas novēršanas komisijai par paveikto Interešu pārstāvības atklātības regulējuma izstrādē. Interešu pārstāvības atklātības jautājumi ir būtiski, lai samazinātu korupcijas riskus un nodrošinātu plašu lēmumu apspriešanu un konsultācijas ar sabiedrības un interešu pārstāvju grupām publisku lēmumu pieņemšanā, stiprinātu godprātības principu gan likumdevēju, gan izpildvaras institūcijās.

Aicinu interešu pārstāvības regulējumu veidot saistošu amatpersonām, kuras amatā apstiprina Saeima un Ministru kabinets. Svarīgi, lai visiem sabiedrības pārstāvjiem būtu vienlīdzīgas iespējas piekļuvei lēmumu pieņēmējiem un politikas veidotājiem. Papildus likumdošanas regulējumam iesakām arī izvērtēt nepieciešamību izstrādāt ētikas kodeksu interešu pārstāvjiem, līdzīgi kā tie ir veidoti citu profesiju vai interešu grupu pārstāvjiem.

Rosinu interešu pārstāvības regulējuma izstrādē balstīties uz starptautisko organizāciju, piemēram, Ekonomiskās sadarbības un attīstības organizācijas un *Transparency International* ieteikumiem. Interešu pārstāvju reģistra izveide un uzturēšana ir būtiska atklātības nodrošināšanai. Likumā noteiktajām procedūrām jānodrošina pilnīga atklātība gan par publisko personu, gan interešu pārstāvju aktivitātēm un kopējās saskares jomām, vienlaikus veidojot sabalansētu sistēmu, lai nodrošinātu demokrātijā tik nozīmīgo diskusiju ar nozarēm un uzņēmumiem. Diskusija pirms lēmumu pieņemšanas ir ļoti nozīmīga plaisas mazināšanai starp valsts pārvaldi un sabiedrību.

Ar cieņu

**Ministru prezidenta biedrs, aizsardzības ministrs Dr. Artis Pabriks**

Ilze Angere, 67335053

Ilze.Angere@mod.gov.lv